Kim Behnke (UP), 2001-05-10:
Den teknologiske udvikling går heldigvis hurtigt, og det betyder, at mange af de problemer og diskussioner, vi har i dag, som vi har haft omkring kabel-tv-afstemninger osv., om få år vil være en saga blot.
Bredbåndsudviklingen, digitaliseringen af fjernsynsprogrammer og andre tiltag som f.eks. det, at man i det konkrete fjernsynsapparat kan gemme og lagre udsendelser osv., gør, at vi i fremtiden vil opleve, at vi fuldstændig selv kan vælge, hvilke programmer vi vil se.
Vi skal ikke være afhængige af, hvad bestyrelsen i antenneforeningen eller Tele Danmark eller andre beslutter sig for at sende til os.
Og forslaget her om, at vi overlader til de enkelte og meget forskellige antenneforeninger selv at tilrettelægge deres afstemninger, synes jeg er et skridt i den rigtige retning.
Det skal fortsat være sådan, at den forbruger eller den seer, der kun ønsker den såkaldt lille, skrabede pakke skal have mulighed for at købe det produkt uden at være pligtig til at betale for måske meget dyrere udenlandske kanaler, blot fordi der er andre i antenneforeningen, der synes, at det er en god idé.
Så langt så godt i forhold til selve forslaget.
Så det, der jo har givet anledning til flest bemærkninger, er, at ministeren har valgt de tre ellers så enkle bogstaver DK 4.
Hvis ministeren endelig skulle have gjort noget, kunne ministeren have skrevet f.eks. »Folketingets forhandlinger«.
Det er ikke fair, at man i bemærkningerne til et lovforslag nævner et enkelt firma, særlig ikke, når der er al mulig risiko eller chance - alt efter temperament - for, at det slet ikke er DK 4, der måske i fremtiden skal transmittere fra Folketinget.
Folketinget selv påtager sig en større og større opgave i den her forbindelse.
Det er kun et spørgsmål om kapacitet på Folketingets server og at muligheden stilles til rådighed, så er det også en virkelighed.
Og så får vi den meget store og vigtige forandring, nemlig at det ikke kun er dem, der tilfældigvis er hjemme ved et fjernsyn, som kan se
Folketingets forhandlinger
Og når fru Tove Videbæk nævner, at der er en halv million mennesker, der betaler, ja, så er det altså ikke, fordi de frivilligt er gået ned og har betalt på et girokort.
Så er det, fordi de er tvunget til det efter COPY-DAN-reglerne.
Bevares, de 25.000 mennesker skal fortsat kunne se Folketingets forhandlinger, men min drøm er, at hele befolkningen forskudt, når det passer dem, når de har spist aftensmad, lige når de er kommet hjem fra arbejde, tidligt om morgenen, når de står op, eller hvornår det passer den enkelte, så kan se og følge med i, hvad der er sket i Folketinget.
Og det bliver hverken DK 4 eller andre broadcastingstationer, der kommer til at give det tilbud med den tidsforskudte sending; det kommer Folketinget til selv at give.
Selv om jeg var lidt i diskussion med hr. Peter Duetoft om, hvordan teknikken er i dag, vil jeg stadig væk fastholde, at de mennesker, der er på kabel-tv i dag, er dem, der har de allerstørste muligheder for både at se DK 4, når det transmitteres live, men også for at gå ind via selectorboks, og hvad den slags hedder, og følge med i internettransmissioner.
Så mulighederne er til stede i dag, og der er ingen grund til, vi laver en lovgivning, som går hen og bliver en blindgyde, som vi skal ændre på.
Så min opfordring til det udvalgsarbejde, der nu skal være,
er, at vi gør de her regler så rummelige, at de både kan håndtere den situation, at det er andre end DK 4, der sender fra Folketinget, og kan håndtere den situation, at det måske er Folketinget selv, der sender tidsforskudt og live fra Folketingets forhandlinger, så hele befolkningen kan følge med.
Men resten, teknikken omkring det med afstemninger osv., har naturligvis fuld opbakning.